Фамільны герб Я. Гільзена, які зяўляецца гістарычнай і духоўнай каштоўнасцю, удала адаптаваны і да сучаснага стану гарадскога пасёлка Асвея. Срэбны колер поля – гэта колер сівой старажытнасці паселішча, якому звыш 500 гадоў. Чырвоны колер перавязі сімвалізуе мужнасць, стойкасць і шматлікія пакуты жыхароў Асвеі, якія перажылі за сваю гісторыю не адно нашэсце ворагаў, праявілі нязломную волю да перамогі ў гады Вялікай Айчыннай вайны. Лісцінкі на перавязі асацыіруюцца з лаўровымі і зяўляюцца сімвалам мудрасці, велічнасці і славы тутэйшых людзей.